**Stretnutie vlastencov pri Vozokanskom levovi.**

**Na mieste, kde sa pred 369 rokmi, 27.8 1652, odohrala víťazná bitka jednotiek domobrany proti regulárnej tureckej armáde, vedenej ostrihomským vezírom Karim Mustafom medzi obcami Malé a Veľké Vozokany, sa v sobotu, 28. augusta, zišli vlastenci, zástupcovia občianskych a patriotických organizácií, kultúrnych a historických spolkov, aby si pripomenuli hrdinské činy našich predkov, ktorí odvážne bojovali proti presile a dokázali zvíťaziť a zachrániť svoju vlasť. Je to vzácny a poučný príklad pre nás, súčasníkov. Na mieste bitky, v ktorej padli štyria synovia rodu Esterházy, sa nachádza veľkolepý pomník – mohutný lev, ktorý akoby chráni túto zem...**

Na pamätné miesto pri Vozokanoch prišli ľudia, ktorým ozaj záleží na tom, aby Slovensko bolo nezávislým, slobodným a suverénnym štátom Vlastenci nielen snívajú o úspešnom vývoji Slovenska, ale sa snažia zmeniť situáciu k lepšiemu, pretože im záleží na tom, v akom stave zanecháme Slovensko našim potomkom. Pri pomníku - bronzovom Vozokanskom levovi sa stretli presne po roku. Organizátori podujatia, tvorcovia Nitrianskej deklarácie, suverenisti a členovia slovanskej občianskej organizácie Slavica, pozvali na toto významné podujatie všetkých vlastencov, ktorí sú hrdí na víťazstvo slovensko-uhorských domobrancov nad obrovskou presilou tureckých vojsk a veria, že rovnako, ako naši predkovia, súčasní patrioti získajú pre Slovensko ozajstnú slobodu, suverenitu a nezávislosť. Prítomní boli aj zástupcovia Únie vojnových veteránov pán Riecky a pán Nedorost. Klub generálov zastupoval generál Svetozár Naďovič. Záštitu nad podujatím prevzal Jozef Prokeš, bývalý podpredseda Národnej rady SR a vlády Slovenskej republiky, a Peter Švec ml., syn zosnulého plukovníka Petra Šveca.

K prítomným postupne prehovorili Peter Švec ml., historik Anton Hrnko, bývalý podpredseda vlády a podpredseda NRSR Jozef Prokeš, predseda občianskeho združenia Slavica Miloš Zverina a bývalý predseda vlády SR Ján Čarnogurský. Podujatie moderovala Dagmar Weissabelová.

Medzi prejavmi rečníkov svojimi vystúpeniami spríjemňovali atmosféru podujatia speváci folklórneho súboru Slažianka, nitriansky umelec Róbert Žilík, ktorý predviedol hru na gajdy a na fujaru zahral Štefan Suchý.

Podujatie malo vysokú spoločenskú úroveň a je základom novej, peknej tradície.

MUDr. Štefan Paulov